Райнер Мария Рилке
В един чужд парк
Borgeby-Gard

Превод от немски: Стоян Бакърджиев, 1979

chitanka.info

В един чужд парк[0]

Два пътя. Никъде не водят те.

Замислен, по един от тях отмина

и ненадейно в кръг се очерта

една леха с разискрени цветя,

а в нея плоча с надпис стар: „Графиня

Брите Софи“ — той трудно се чете.

Докосваш с пръст изтърканите дати,

които сочат раждане и смърт.

Защо ти стават все по-непознати?

Защо се бавиш, сякаш първи път

вървиш към мястото под тоя бряст,

където е тъй влажно, тъмно, скрито?

С какво те мами слънчевата част

на цветната леха, на по-открито?

От розите ли се поблазни ти?

Защо си често тук? Какво долавяш?

Защо като замаян приближаваш

към флокса, който с пламъци цъфти?

1906

[0] Borgeby-Gàrd — голямо имение в областта Ско̀не, Швеция, където Рилке е гостувал през лятото на 1905 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.